INDOKOLÁS

1.A JAVASLAT HÁTTERE

•A javaslat indokai és céljai

Az egységes piac megfelelő működése érdekében biztosítani kell az áruk, a személyek, a szolgáltatások és a tőke szabad mozgását. E célból az (EU) 2018/858 európai parlamenti és tanácsi rendelet átfogó típusjóváhagyási és piacfelügyeleti rendszert ír elő a gépjárművekre és pótkocsijaikra, valamint az ilyen járművek rendszereire, alkotóelemeire és önálló műszaki egységeire vonatkozóan. Összehangolja továbbá a kibocsátás tekintetében a gépjárművek és motorok típusjóváhagyására vonatkozó műszaki előírásokat a tagállamonként eltérő követelmények elkerülése érdekében, valamint hogy biztosítva legyen a környezet és az egészség magas szintű védelme.

A levegőszennyezés továbbra is jelentős környezeti és egészségügyi kockázatot jelent Európában. Bár javult a levegőminőség, az EU városi lakosságának jelentős része még mindig olyan szennyezőanyag-koncentrációnak van kitéve, amely meghaladja a levegőminőség-keretirányelvben meghatározott határértékeket. Becslések szerint 2018-ban a levegőszennyezés több mint 300 000 esetben okozott idő előtti halált az EU-28-ban. Noha ebben más ágazatok is közrejátszanak, a közúti közlekedés továbbra is levegőszennyezés egyik legfőbb forrása. 2018-ban a közúti közlekedésből származott átlagosan a káros NOx-kibocsátás 39 %-a (47 % a városi területeken) és az összes PM10-kibocsátás 11 %-a.

Az európai zöld megállapodás egy új növekedési stratégia, amelynek célja az EU átalakítása olyan igazságos és virágzó társadalommá, amely modern, erőforrás-hatékony és versenyképes gazdasággal rendelkezik. Az EU-nak elő kell mozdítania továbbá a szükséges digitális transzformációt, és be kell ruháznia annak eszközeibe, mivel azok a változások nélkülözhetetlen katalizátorai. A digitális technológia valóban segítséget nyújthat a globális kibocsátások csökkentéséhez, az életminőség javításához és a társadalom környezeti lábnyomának csökkentéséhez, például az energiafelhasználás optimalizálása és a közlekedésből származó kibocsátások ellenőrzése révén. Ahhoz, hogy 2050-re megvalósuljon a klímasemlegesség és a toxikus anyagoktól mentes környezetre irányuló szennyezőanyag-mentességi célkitűzés, minden ágazatot át kell alakítani, beleértve a közúti közlekedést is. Az európai zöld megállapodás bejelentette a belső égésű motorral felszerelt járművekre vonatkozó szigorúbb légszennyezőanyag-kibocsátási előírásokra irányuló javaslat elfogadását (Euro 7).

A közúti közlekedés dekarbonizációjának felgyorsítása érdekében a Bizottság 2021 júliusában javaslatot tett a személygépkocsikra és kisteherautókra vonatkozó szén-dioxid-kibocsátási előírásokról szóló rendelet módosítására, hogy ezáltal megnyíljon az út a kibocsátásmentes mobilitás felé. Emellett a Bizottság 2020 decemberében elfogadta a fenntartható és intelligens mobilitási stratégiát, 2021 májusában pedig a szennyezőanyag-mentességi cselekvési tervet. E stratégiák szerint a közlekedési szennyezést drasztikusan vissza kell szorítani, különösen a városokban, az Euro 7 pedig alapvető jelentőséggel bír a tiszta mobilitásra való átállás során.

Végül, de nem utolsósorban az új uniós iparstratégia eszközöket kínál a zöld és a digitális átállás kettős kihívásának kezeléséhez, valamint az európai ipar támogatásához az európai zöld megállapodás célkitűzéseinek megvalósításában. A szennyezőanyag-kibocsátásra vonatkozó új keret jogbiztonságot nyújt, és biztosítja az elsőként cselekvő lépéselőnyét az uniós gépjárműipar számára. A versenyelőny megőrzése érdekében az uniós kibocsátási előírásoknak meg kell előzniük azokat az előírásokat, amelyek kidolgozás alatt állnak az olyan kulcsfontosságú piacokon, mint az Egyesült Államok és Kína. Korlátozódhat az uniós gyártók hozzáférése ezekhez a piacokhoz a kibocsátási követelmények teljesítésének költségesebbé válásával a különböző piacokon.

A kibocsátásmentes személygépkocsikra/kisteherautókra való átállás legalább két évtizeden át fog tartani, tekintettel arra is, hogy a személygépkocsik/kisteherautók átlagos élettartama több, mint 11 év. Mindeközben a fenti szakpolitikai célkitűzések elérése érdekében azoknak a belső égésű motorral felszerelt járműveknek, amelyeket továbbra is forgalmaznak majd, a lehető legtisztábbaknak kell lenniük.

Ugyanakkor a gépjárműipar más jelentős változásokkal is szembesül: az ellátási láncban bekövetkező jelentős hiányokkal, az ukrajnai orosz katonai invázió hatásával, növekvő energia- és nyersanyagköltségekkel.

A személygépkocsikra és kisteherautókra vonatkozóan 2035-re javasolt 100 %-os szén-dioxid-kibocsátáscsökkentési célértékek, a nehézgépjárművekre vonatkozó szén-dioxid-kibocsátási előírások felülvizsgálatára irányuló, küszöbön álló javaslat, valamint a piacra kerülő kibocsátásmentes és alacsony kibocsátású nehézgépjárművek és új Euro 6d/VI E járművek növekvő aránya ellenére, további fellépés nélkül rövid és középtávon nem érhető el alacsony szennyezési szint a közúti közlekedésből származó szennyezőanyag-kibocsátás tekintetében. A javaslat várhatóan három meghatározott problémára nyújt megoldást, amelyek miatt az Euro 6/VI kibocsátási előírások nem járulnak hozzá kellő mértékben a közúti közlekedésből származó szennyezőanyag-kibocsátás szükséges mértékű csökkentéséhez. Ezek a problémák a következők: 1. a járművekre vonatkozó kibocsátási előírások összetettsége; 2. a járművekre vonatkozó elavult kibocsátási határértékek; és 3. a járművek valós kibocsátásainak nem megfelelő ellenőrzése. A kezdeményezés általános célkitűzése kettős: 1. az egységes piac megfelelő működésének biztosítása a járművek kibocsátására vonatkozó megfelelőbb, költséghatékonyabb és időtállóbb szabályok meghatározása révén; valamint 2. a környezet és az egészség magas szintű védelmének biztosítása az EU-ban a közúti közlekedésből származó szennyezőanyag-kibocsátás további csökkentésével. Ez a kezdeményezés a következő három konkrét célkitűzés megvalósítása révén járul hozzá az általános célkitűzés eléréséhez. Célja:

(1)a jelenlegi Euro kibocsátási előírások egyszerűsítése;

(2)naprakész határértékek meghatározása valamennyi releváns légszennyező anyagra vonatkozóan;

(3)a valós kibocsátások ellenőrzésének javítása.

A valós vezetési feltételek melletti kibocsátás hatékonyabb korlátozása a jármű teljes élettartama alatt nagy jelentőséggel bír a használtautó-piac számára, ami fontos számos uniós ország, de más régiók, például Afrika vagy a Közel-Kelet számára is. Az Euro 7 javaslat célja a járművek kibocsátásának csökkentése hosszabb időn át a jármű élettartama során, ami előnyös a használt járműveket használók számára is. Különösen a 3. számú konkrét célkitűzés vonatkozásában, az Euro 7 előtti személygépkocsik még évekig hatással lesznek levegő minőségére. Megfelelő ösztönzőket lehetne bevezetni annak érdekében, hogy a régebbi személygépkocsikat utólag úgy alakítsák át, hogy azok megfeleljenek az Euro 7 előírásainak nem csupán a kipufogógáz-kibocsátás, de a gumiabroncsok és a fékek kibocsátása tekintetében is. Emellett a meglévő járműállományból származó kibocsátások gyorsuló ütemű csökkentése és a kibocsátásmentes közlekedésre való átállás felgyorsítása érdekében fontos ösztönözni a belső égésű motorral felszerelt járművek akkumulátoros vagy üzemanyagcellás elektromos meghajtásúvá való átalakítását.

•Összhang a szabályozási terület jelenlegi rendelkezéseivel

Az Európai Parlament és a Tanács (EU) 2018/858 rendelete létrehozza a gépjárművek és pótkocsijaik, valamint az ilyen járművek rendszerei, alkotóelemei és önálló műszaki egységei jóváhagyásának és piacfelügyeletének általános keretét.